คสช.งัด ม.44 ใช้ ยืดแบ่งเขต กกต.เบรกอุตลุด
ทั้งที่จ่อประกาศราชกิจจาฯ หน่อยฝากอย่าให้ใครบีบ มาร์คจี้กกต.-รับผิดชอบ,พรรคเอสเอ็มอีหาเหตุเลื่อนเลือกตั้ง อ้างคสช.ไม่ปลดล็อกทำกิจกรรมไม่ทัน คสช.งัด ม.44 ขยายเวลาให้ กกต.แบ่งเขต เหตุมีคนร้องกันเยอะ มอบดาบ กกต.จัดการให้ถือเป็นที่สุด ผ่าทางตัน จัดแบ่งเขตเรื้อรัง ย้ำยังคงโรดแม็ปเดิม จรุงวิทย์ ชะงักดึงประกาศแบ่งเขตกลับอุตลุด พรรคการเมืองดาหน้าต้าน หญิงหน่อย ดักคออย่าให้เกิดอภินิหารอีก วรชัย ชี้เกมสมรู้ร่วมคิดแบ่งงานกันทำ ถามแบบนี้จะมี กกต.ไว้ทำไม ภูมิธรรม ข้องใจเอื้อให้พรรคใด อภิสิทธิ์ จี้ คสช.-กกต.เกิดอะไรขึ้นต้องรับผิดชอบ สาธิต ฟันธงเอื้อ พปชร.แต่งตัว เปิดช่องอำนาจพิเศษแทรกแซง ภราดร บอกพรรคไหนไม่พร้อมรอไปก่อน วรงค์ เมิน มาร์ค ขอเลียนแบบ พี่ถาวร เปิดบ้านรับ เทือก หมายจับ กาญจนาภา หนีคดีกรุงไทย,โรดแม็ปเลือกตั้งเข้าเค้าอาจต้องขยับออกไป หลังพรรคการเมืองขนาดเล็กยื่นเรื่องต่อคณะกรรมการการเลือกตั้ง (กกต.) ขอให้พิจารณาเลื่อนวันเลือกตั้งจากกำหนดเดิมวันที่ 24 ก.พ.2562 ออกไปก่อน โดยอ้างเงื่อนไขที่ คสช.ยังไม่ปลดล็อกคำสั่งห้ามพรรคการเมืองทำกิจกรรม กลายเป็นอุปสรรคของพรรคการเมืองเกิดใหม่,ก๊วนเอสเอ็มอีหาเหตุเลื่อนเลือกตั้ง,เมื่อเวลา 09.30 น. วันที่ 16 พ.ย. ที่สำนักงานคณะกรรมการการเลือกตั้ง (กกต.) นายราเชน ตระกูลเวียง หัวหน้าพรรคทางเลือกใหม่ นำสมาชิกเข้ายื่นหนังสือถึง กกต.ขอให้พิจารณาเลื่อนวันเลือกตั้ง โดยนายราเชนยืนยันว่าพรรคพร้อมส่งผู้สมัครทั่วประเทศ แต่ คสช.ยังไม่ปลดล็อกทำให้เป็นอุปสรรคต่อการดำเนินกิจกรรมทางการเมือง จึงอยากให้ คสช.ปลดล็อกทันทีหากจะเลือกตั้งวันที่ 24 ก.พ. เพื่อให้ทุกพรรคมีระยะเวลาเหมาะสม และเท่าเทียมกันในการเสนอนโยบายที่เป็นประโยชน์ต่อประชาชน ถ้ายังไม่ปลดล็อกขอให้เลื่อนเลือกตั้งออกไปอีกประมาณ 30 วัน ไปเลือกตั้งกันช่วงปลายเดือน มี.ค. หรือต้นเดือน เม.ย. ซึ่งยังอยู่ในกรอบกฎหมาย ถ้า คสช.ปลดล็อกให้พรรคการเมืองจะถือเป็นของขวัญปีใหม่ให้กับประชาชน ยืนยันว่าข้อเสนอดังกล่าวไม่เกี่ยวข้องกับกลุ่มการเมืองไหน,คสช. งัด ม.44 ให้ กกต.ยืดแบ่งเขต,วันเดียวกันเว็บไซต์ราชกิจจานุเบกษา ได้เผยแพร่ คำสั่งหัวหน้า คสช.ที่ 16/2561 เรื่องการดำเนินการตามกฎหมายประกอบรัฐธรรมนูญว่าด้วยพรรค การเมือง (เพิ่มเติม) มีสาระสำคัญเกี่ยวข้องกับการที่ กกต. ยังไม่ประกาศแบ่งเขตเลือกตั้ง มีเนื้อหาว่า ขณะนี้อยู่ระหว่างการแบ่งเขตเลือกตั้งให้เป็นไปตามหลักเกณฑ์ แต่เนื่องจากมีประชาชนและพรรคการเมืองร้องเรียนจำนวนมากว่าการร่วมแสดงความคิดเห็นไม่หลากหลายครบถ้วน รวมทั้งการทำงานของ กกต.ก็เร่งรัดเข้ามา ดังนั้นเพื่อให้การแบ่งเขตเป็นไปด้วยความเรียบร้อยไม่ขัดต่อกฎหมาย จึงสมควรผ่อนผัน และขยายเวลาให้ กกต.ดำเนินการต่อไปตามหน้าที่และให้กำหนดระยะเวลาในการดำเนินการสรรหาผู้สมัครรับเลือกตั้งในการสมัครรับเลือกตั้งครั้งแรกให้ชัดเจนขึ้น เพื่อให้การจัดการเลือกตั้งเป็นไปด้วยความเรียบร้อย ป้องกันการกระทำอันอาจกระทบต่อความสงบเรียบร้อย ความมั่นคงของชาติ หรือราชการแผ่นดิน,มอบดาบ กกต.จัดการถือเป็นที่สุด,คำสั่งดังกล่าวยังระบุด้วยว่า กรณีที่ กกต. คสช. หรือรัฐบาล ได้รับข้อร้องเรียนเกี่ยวกับการแบ่งเขตเลือกตั้ง ให้ กกต.มีหน้าที่และอำนาจตรวจสอบ หรือเปลี่ยนแปลงการพิจารณา หรือดำเนินการแบ่งเขตสำหรับการเลือกตั้งแบบแบ่งเขตให้ได้ข้อยุติ หากเป็นกรณีเร่งด่วนจำเป็นที่ไม่อาจดำเนินการตามกฎหมาย ระเบียบ ประกาศหรือมีมติใดๆ ของ กกต. ให้สามารถดำเนินการต่อไปได้โดยชอบด้วยกฎหมาย ทั้งนี้ให้จัดทำและประกาศเขตเลือกตั้งให้เสร็จก่อนวันที่ พ.ร.บ.ประกอบรัฐธรรมนูญว่าด้วยการเลือกตั้ง ส.ส. มีผลใช้บังคับ การพิจารณาหรือดำเนินการแบ่งเขตเลือกตั้งให้ถือเป็นการปฏิบัติที่ชอบด้วยกฎหมาย และรัฐธรรมนูญ และเป็นที่สุด รวมทั้งให้พรรคการเมืองสรรหาผู้สมัครรับเลือกตั้งตามคำสั่งหัวหน้า คสช.ที่ 13/2561 ได้จนถึงวันสมัครรับเลือกตั้ง ในกรณีที่เห็นสมควรนายกฯอาจเสนอให้ คสช.แก้ไขเปลี่ยนแปลงคำสั่งนี้ได้ และให้คำสั่งนี้ใช้บังคับตั้งแต่วันประกาศราชกิจจานุเบกษาเป็นต้นไป,ผู้สื่อข่าวรายงานจากรัฐบาลและ คสช.ว่า การใช้มาตรา 44 ออกคำสั่งหัวหน้า คสช.ที่ 16/2561 ดังกล่าว เพื่อแก้ปัญหาความล่าช้าการจัดแบ่งเขตเลือกตั้ง ที่มีการร้องเรียนจำนวนมาก และเพื่อให้การเลือกตั้งยังคงเป็นไปตามโรดแม็ปที่วางไว้เดิมคือวันที่ 24 ก.พ. 2562 ไม่ได้ต้องการเลื่อนเลือกตั้งออกไปตามที่มีกระแสข่าว,รบ.ยันไร้นัยเลื่อนวันเลือกตั้ง,นายพุทธิพงษ์ ปุณณกันต์ รองเลขาธิการนายกรัฐมนตรี ปฏิบัติหน้าที่โฆษกประจำสำนักนายกรัฐมนตรี กล่าวว่า คำสั่งหัวหน้า คสช.ที่ 16/2561 เพื่อให้ กกต.มีเวลาพิจารณาแบ่งเขตเลือกตั้งเหมาะสมมากขึ้น เกิดความสะดวกแก่ผู้มีสิทธิเลือกตั้ง และทุกพรรคการเมืองเท่าเทียมกัน ยืนยันทุกอย่างยังเป็นไปตามโรดแม็ป คำสั่งนี้ไม่มีนัยใดๆที่จะส่งผลต่อการเลื่อนวันเลือกตั้ง จุดประสงค์เพื่อการเลือกตั้งที่รอบคอบ เป็นธรรม,จรุงวิทย์ ชะงักดึงกลับอุตลุด,พ.ต.อ.จรุงวิทย์ ภุมมา เลขาธิการ กกต. กล่าวถึงกรณีพรรคเล็กนัดรวมตัวกันยื่นเรื่องต่อ กกต. ในวันที่ 22 พ.ย. ขอเลื่อนการเลือกตั้งออกไปเป็นวันที่ 5 พ.ค.2562 ว่า กกต.ยังคงยืนยันว่ามีความพร้อมในการจัดการเลือกตั้งวันที่ 24 ก.พ.2562 ตามโรดแม็ปเดิม ส่วนคำสั่งหัวหน้า คสช.ที่ 16/2561 สำนักงาน กกต.อยู่ระหว่างนำส่งประกาศแบ่งเขตเลือกตั้ง ไปประกาศในราชกิจจานุเบกษาในวันเดียวกันนี้ แต่เมื่อคำสั่งหัวหน้า คสช.ดังกล่าวออกมา จึงได้ระงับการนำส่งประกาศดังกล่าวไว้ จะนำร่างประกาศแบ่งเขตเดิม พร้อมคำสั่งหัวหน้า คสช. เสนอให้ที่ประชุม กกต.พิจารณาในวันที่ 19 พ.ย.นี้ อาจต้องแก้ไขระเบียบ กกต.ว่าด้วยการแบ่งเขตเลือกตั้ง เรื่องเงื่อนเวลาให้สอดคล้องกับคำสั่งหัวหน้า คสช. รวมถึงเลื่อนการเปิดรับสมัครผู้อำนวยการเลือกตั้งประจำเขต และ กกต.ประจำเขต ที่เดิมจะเปิดรับสมัครในวันที่ 19-23 พ.ย. ออกไปก่อน,กกต.วิเคราะห์มีทั้งข้อดี–เสีย,ผู้สื่อข่าวรายงานจาก กกต.ว่า ตามระเบียบ กกต.ว่าด้วยการแบ่งเขตเลือกตั้ง ส.ส. กำหนดกรอบเวลารับฟังความคิดเห็นเรื่องแบ่งเขตเลือกตั้ง หากนับตามกรอบเวลาเดิมทุกอย่างต้องเสร็จสิ้นภายในวันที่ 5 พ.ย. แต่ล่วงเลยมาถึงวันที่ 16 พ.ย.แล้ว ยังดำเนินการไม่เสร็จ คำสั่งหัวหน้า คสช.ฉบับที่ 16/2561 ฝ่ายปฏิบัติของ กกต.วิเคราะห์ว่าทำให้ คสช.สามารถเข้ามาแทรกแซงการแบ่งเขตในจังหวัดที่เป็นเป้าหมายได้ แต่มีข้อดีว่าการที่ กกต.จะทบทวนการแบ่งเขต และประกาศแบ่งเขตใหม่ โดยอาศัยตามอำนาจคำสั่งหัวหน้า คสช.ที่ 16/2561 ถือเป็นที่สุดไม่สามารถฟ้องร้องได้ แต่จะเกิดปัญหาเรื่องการตั้งสาขาพรรค และตัวแทนพรรคประจำจังหวัด ที่ต้องตั้งจากบุคคลที่มีภูมิลำเนาที่อยู่ในเขตเลือกตั้งในจังหวัดนั้น เมื่อยังไม่มีการประกาศแบ่งเขตก็ไม่สามารถทราบได้ว่าใครอยู่ในเขตไหน ที่สุดแล้วอาจไม่สามารถตั้งตัวแทนประจำเขตได้ทัน และนำไปสู่การร้องขอให้มีการเลื่อนการเลือกตั้งออกไป,ดักคออย่าให้เกิดอภินิหารอีก,คุณหญิงสุดารัตน์ เกยุราพันธุ์ ประธานคณะกรรมการยุทธศาสตร์การเลือกตั้งพรรคเพื่อไทย กล่าวถึงกรณีพรรคการเมืองขนาดเล็กยื่นขอให้เลื่อนวันเลือกตั้งออกไปจากเดิมคือวันที่ 24 ก.พ.2562 ว่า การประกาศวันเลือกตั้งถือเป็นสัญญาประชาคมโลก การคืนประชาธิปไตยเป็นการคืนสิทธิเสรีภาพ คืนโอกาสการทำมาหากิน หากเกิดปัญหาขึ้นคนที่ต้องรับผิดชอบคือ คสช. เมื่อถามว่าการแบ่งเขตเลือกตั้งที่ไม่ชัดเจนจะเป็นปัจจัยให้เลื่อนเลือกตั้งด้วยหรือไม่ คุณหญิงสุดารัตน์ตอบว่า ขอฝากว่า กกต.เป็นองค์กรที่คนฝากความหวังไว้ให้จัดการเลือกตั้งอย่างบริสุทธิ์ ยุติธรรม แต่ครั้งนี้อาจกลับตาลปัตร อาจมีการใช้อำนาจรัฐมากที่สุด ซื้อขายเสียงมากที่สุดเป็นประวัติการณ์ และยังเกิดอภินิหารในการแบ่งเขตแบบที่ 4 ขึ้นมาอีก จึงฝากความหวังต่อ กกต.ว่าอย่าให้อำนาจใดๆมาบีบบังคับ,ลดาวัลลิ์ ชี้กระทบภาวะผู้นำ,นางลดาวัลลิ์ วงศ์ศรีวงศ์ โฆษกพรรคเพื่อไทย กล่าวว่า เป็นสิทธิของพรรคเล็กที่จะเสนอได้ แต่เป็นหน้าที่ของ กกต.ในการพิจารณาว่าจะเลื่อนเลือกตั้งออกไปหรือไม่ ที่ผ่านมานายกฯพูดชัดเจนหากเลื่อนออกไปจะกระทบความรู้สึกประชาชนที่รอการเลือกตั้งวันที่ 24 ก.พ. อาจสร้างความเสียหายต่อภาพลักษณ์นายกฯและประเทศหรือไม่ การออกมาเคลื่อนไหวของพรรคเล็ก น่าจะมีสาเหตุมาจากการตีความคำสั่ง คสช.ฉบับที่ 13/2561 ที่ให้ทุกพรรคต้องมีตัวแทนประจำจังหวัด และต้องมีสมาชิกพรรคตามที่กฎหมายกำหนด ซึ่งไม่ใช่เรื่องง่ายสำหรับพรรคที่ตั้งใหม่ แต่สำหรับพรรคเพื่อไทยไม่มีปัญหา เราพร้อมเข้าสู่การเลือกตั้ง 24 ก.พ.2562,เกมสมรู้ร่วมคิดแบ่งงานกันทำ,นายวรชัย เหมะ อดีต ส.ส.สมุทรปราการ พรรคเพื่อไทย กล่าวว่า ข้อเสนอให้เลื่อนวันเลือกตั้งของพรรคเล็ก ทำให้เห็นว่าไม่ได้เป็นพรรคตัวแทนประชาชนอย่างแท้จริง เพราะทำให้รัฐบาลที่ไม่ได้มาจากการเลือกตั้งอยู่ในอำนาจต่อ กำหนดการเลือกตั้งที่วางไว้ทุกพรรคต้องเตรียมความพร้อม หากทำไม่ทันแล้วจะพร้อมไปแก้ปัญหาให้ประเทศได้อย่างไร เสมือนกับว่าสมรู้ร่วมคิดกับผู้มีอำนาจสร้างเงื่อนไขให้ กกต.เลื่อนการเลือกตั้งออกไปหรือไม่ นายวิษณุ เครืองาม รองนายกฯ เคยพูดไว้ก่อนหน้านี้ว่าหากมีการเลื่อนเลือกตั้งเป็นเรื่องของ กกต. ไม่ใช่เรื่องของรัฐบาล การที่มีพรรคเล็กออกมาขับเคลื่อนแบบนี้ ถือเป็นการแบ่งงานกันทำหรือไม่,ถามแบบนี้จะมี กกต.ไว้ทำไม,นายสมคิด เชื้อคง อดีต ส.ส.อุบลราชธานี พรรคเพื่อไทย กล่าวถึงกรณีหัวหน้า คสช.ใช้อำนาจมาตรา 44 ให้ กกต.ยืดเวลาการประกาศเขตเลือกตั้งออกไป ว่า นี่คือฤทธิ์เดชของมาตรา 44 ที่ใช้ด้วยเหตุผลที่น่าละอาย การอ้างว่ามีผู้ร้องเรียนแล้วประกาศเขตเลือกตั้งไม่ได้ มันละครเกินไป หาก กกต.ยึดกฎหมาย ยึดตามระเบียบ ไม่เห็นต้องยืดออกไปหรือเพราะมีพรรคของกลุ่มอำนาจเรียกร้องตามความ ต้องการของตัว แล้ว กกต.ต้องทำตาม ไม่ได้ดังใจก็ให้ทำใหม่หรือไม่ กกต.ได้ส่งรูปแบบการแบ่งเขต 3 รูปแบบ ให้ทุกจังหวัด ทุกเขต ไปทำประชาพิจารณ์แล้ว รับฟังครบถ้วนแล้ว รวมถึงการยืดเวลาการเข้าสังกัดพรรคที่รัฐธรรมนูญกำหนดต้องเป็นสมาชิกพรรคไม่น้อยกว่า 90 วัน เป็นเพราะดูดยังไม่พอต้องใช้เวลาดูดเพิ่มเติม เพื่อจะสืบทอดอำนาจหรือไม่ ถือเป็นการทำลายทั้ง กกต. และทำลายรัฐธรรมนูญที่เขียนกันขึ้นมาเอง แบบนี้จะมี กกต.ไว้ทำไม และคงยังไม่จบแค่นี้,ข้องใจเอื้อประโยชน์ให้พรรคใด,นายภูมิธรรม เวชยชัย เลขาธิการพรรคเพื่อไทย กล่าวว่า กกต.ทำกระบวนการผ่านการกลั่นกรองจากประชาชนมาเรียบร้อยแล้ว มีเหตุผลใดที่ต้องมาเปลี่ยนแปลงอีก อาจทำให้คิดไปได้ว่าเป็นการเปลี่ยนแปลง เพื่อประโยชน์อะไร หรือเกี่ยวข้องกับพรรคใดหรือไม่ การเลือกตั้งที่มีปัญหาเรื่องความโปร่งใสตั้งแต่แรก ย่อมส่งผลต่อการยอมรับของประชาชน ทำให้การเลือกตั้งมีข้อครหาว่ามีความไม่ชอบมาพากล เนื่องจากประกาศฉบับนี้ทำให้พรรคการเมืองไม่สามารถเตรียมตัวอะไรได้เลย คสช.พยายามยื้อเวลาให้พรรคการเมืองมีเวลาเตรียมตัวน้อยที่สุด,ผู้นำที่ลุแก่อำนาจจุดจบไม่สวย,นายภูมิธรรมกล่าวด้วยว่า กกต.ควรเป็นองค์กรอิสระ ไม่ควรถูกครอบงำ ควรเป็นความหวังที่จะทำให้เกิดการเลือกตั้งที่เสรี บริสุทธิ์ ยุติธรรม แต่วันนี้ทำตัวเป็นเหมือนไม้หลักปักขี้เลน การจัดการเลือกตั้งที่ไม่เป็นธรรม ย่อมทำลายความเชื่อมั่นต่อนานาชาติต่อนักลงทุน และประชาชนในประเทศ ผู้นำที่ลุแก่อำนาจมากๆ โดยไม่คำนึงถึงประชาชนนั้น จะมีจุดจบที่ ไม่สวย ที่ผ่านมารัฐบาลนี้ส่งสัญญาณการเลือกตั้ง แต่ก็เปลี่ยนแปลงมานับครั้งไม่ถ้วน จนทำให้ขาดความน่าเชื่อถือ,มาร์ค จี้ กกต.ต้องรับผิดชอบ,ขณะที่นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวว่า ข้อเสนอของพรรคเล็กให้เลื่อนเลือกตั้ง ต้องดูว่าปัญหาความไม่พร้อมเกิดจากอะไร ถ้าเป็นความบกพร่องของ กกต. ก็เป็นเรื่องหนึ่ง แต่ที่ผ่านมาทุกคนทราบตารางเวลา และยืนยันสามารถเดินหน้าได้ โดยเฉพาะ กกต. กับ คสช. ดังนั้นควรยึดกรอบเวลาที่กำหนดไว้ เพราะการเลือกตั้งจะสร้างความเชื่อมั่นได้ อีกทั้งประชาชนรอคอยการเลือกตั้งที่จะทำให้เกิดการเปลี่ยนแปลง ดังนั้น กกต.และ คสช. ต้องทำทุกวิถีทางเพื่อขจัดปัญหาอุปสรรคที่เกิดขึ้น ส่วนตัวยังมองไม่เห็นเหตุผลว่าจะเลื่อนการเลือกตั้งเพราะอะไร ถ้ายกเงื่อนไขพรรคใหม่ไม่พร้อม ก็ไม่จบไม่สิ้น เพราะมีพรรคเกิดใหม่ตลอดเวลา และทุกคนทราบกติกาดีว่าต้องดำเนินการอย่างไรหากต้องการจัดตั้งพรรคการเมือง ตนพร้อมรับฟังเหตุผลหากจำเป็นจริงๆ จะเลื่อนออกไป 7 วัน หรือ 14 วัน ต้องชี้แจงเหตุผลให้ชัดเจน กกต.และ คสช. ต้องตอบคำถามด้วยว่ากำลังมีการใช้พรรคเกิดใหม่มาเป็นเงื่อนไขในการเลื่อนเลือกตั้งหรือไม่ หากมีการเลื่อนเลือกตั้งจริง กกต.และ คสช. ต้องเป็นผู้รับผิดชอบ เพราะจะส่งผลลบกับส่วนรวมมากกว่า เพราะที่ผ่านมาเลื่อนหลายครั้งแล้ว ยิ่งสร้างความไม่แน่นอนมากขึ้น,สงสัย กกต.จะหาทางออกอย่างไร,นายวิรัตน์ กัลยาศิริ อดีต ส.ส.สงขลา พรรคประชาธิปัตย์ กล่าวว่า การขอเลื่อนเลือกตั้ง คือการ งดบังคับใช้รัฐธรรมนูญ และกฎหมายที่เกี่ยวข้อง จึงถามว่า กกต.จะใช้อำนาจตามกฎหมายใดกระทำการเช่นนั้น ไม่สามารถคาดเดาได้ว่าถ้า กกต.เอาด้วย จะใช้กฎหมายตัวไหนมาเลื่อน หรือขยายเวลา ยังไม่เห็นทางออก มีบางแนวทางที่จะทำได้ คือการแก้รัฐธรรมนูญ หรือแก้ พ.ร.บ.ว่าด้วยการเลือกตั้ง ส.ส. ต้องเริ่มนับหนึ่ง และถูกวิจารณ์แน่นอน ซึ่งขัดกับโรดแม็ปที่นายกฯไปประกาศไว้ในเวทีนานาชาติต่อผู้นำประเทศทั้งหลายในโลก,สาธิต ฟันธงเอื้อ พปชร.แต่งตัว,นายสาธิต ปิตุเตชะ รองหัวหน้าพรรคประชาธิปัตย์ กล่าวว่า จากคำสั่งหัวหน้า คสช.ที่ 16/2561 ต้องติดตามต่อไปว่าใครได้ประโยชน์จากการขยายเวลานี้ ทั้งที่โรดแม็ป คสช.และรัฐบาลเป็นผู้กำหนดเอง ส่วนตัวมองว่าเป็นการเอื้อประโยชน์ให้พรรคพลังประชารัฐ ที่มีข่าวว่าไม่ลงรอยกับกลุ่มสามมิตรในเรื่องการจัดตัวผู้สมัครลงเขตต่างๆทับซ้อนกัน ให้มีเวลาจัดสรรแบ่งกันให้ลงตัวมากที่สุด เพื่อให้เอื้อต่อการเลือกตั้งครั้งต่อไป สุดท้ายพรรคพลังประชารัฐจะเสนอชื่อ พล.อ.ประยุทธ์ จันทร์โอชา อยู่ในรายชื่อที่จะให้เป็นนายกฯ เรื่องนี้อาจมีใบสั่งมา จึงขอให้สังคมติดตามต่อไปว่าจากนี้ไปจะเกิดอะไรขึ้น วิงวอนขอ กกต.อย่ายอมเสื่อมทำตามคำสั่งแบบนี้ เพราะถ้าองค์กรอิสระเป็นไปกับเขาด้วย ประเทศไทยคงไม่เหลืออะไรแล้ว,เปิดช่องอำนาจพิเศษแทรกแซง,นายบุญยอด สุขถิ่นไทย อดีต ส.ส.พรรคประชาธิปัตย์ กล่าวว่า คำสั่งหัวหน้า คสช.ที่ 16/2561 อาจแสดงให้เห็นว่าเป็นการเปิดทางให้รัฐบาลและ คสช.เข้ามาแทรกแซงการแบ่งเขตเลือกตั้ง ทั้งที่เป็นอำนาจของ กกต. และได้ดำเนินการไปแล้ว เตรียมนำลงประกาศในราชกิจจานุเบกษา แต่กลับมีคำสั่งฉบับนี้ออกมาตัดหน้า แสดงว่าอาจมีการส่งสัญญาณจากผู้มีอำนาจที่จะแทรกแซงการแบ่งเขตเลือกตั้งหรือไม่ อาจทำให้ผลการเลือกตั้งไม่ได้รับความเชื่อถือ และนำไปสู่การไม่ยอมรับการเลือกตั้งในอนาคตได้ เพราะ คสช.มีพฤติกรรมที่ส่อไปในทางเป็นผู้มีส่วนได้เสียในการเลือกตั้งครั้งนี้ เพราะมีรัฐมนตรีไปทำพรรคการเมือง อาจถูกครหาว่าทำเพื่อความได้เปรียบทางการเมือง และอาจถูกมองได้ว่าเป็นส่วนหนึ่งที่จะทำให้เกิดการเลื่อนการเลือกตั้งใช่หรือไม่,พรรคไหนไม่พร้อมให้รอไปก่อน,นายภราดร ปริศนานันทกุล สมาชิกพรรคภูมิใจไทย กล่าวว่า ฝ่ายผู้มีอำนาจทั้งนายกฯ และรองนายกฯ แสดงเจตนารมณ์ปักหมุดหมายไว้วันที่ 24 ก.พ.ชัดเจน กกต.ก็ขานรับว่าพร้อมจัดเลือกตั้งตามนั้น จึงไม่มีเหตุผลให้ขยับออกไป จะยิ่งแสดงให้เห็นว่านายกฯ และรองนายกฯไม่สามารถทำตามสัญญาประชาคมได้ ไม่อยากให้เครดิตหดหายลงไปอีกอยากเห็นการเลือกตั้งเกิดขึ้นตามกำหนด ส่วนพรรคเล็กที่ไม่พร้อม ต้องถามว่าเมื่อคิดจะตั้งพรรคการเมือง ควรตื่นตัวไม่ใช่เพิ่งมาจด ขณะที่ถนนทุกสายมุ่งสู่การเลือกตั้งแล้ว เหมือนตารางรถบัสที่มีเวลาออกแน่นอน คนที่มาสายก็ให้รถบัสออกก่อน เพราะคนบนรถบัสเขาพร้อมหมดแล้ว รถบัสต้องออกตามเวลา เวลาออกรถเขาประกาศมาตั้งนานแล้ว พรรคที่ยังไม่พร้อมยังมีเวลารออีก 4 ปี,ระวี เย้ย กฤษฎา หมดน้ำยา,นพ.ระวี มาศฉมาดล หัวหน้าพรรคพลังธรรมใหม่ กล่าวถึงกรณีดังกล่าวว่า ต้องการให้รัฐบาลจัดการเลือกตั้งตามกำหนดเดิมคือ 24 ก.พ.2562 จากการพบปะประชาชนทั่วประเทศ ส่วนมากเรียกร้องให้เลือกตั้งโดยเร็ว เนื่องจาก 5 ปีที่ผ่านมารัฐบาล คสช.ไม่สามารถแก้ปัญหาเศรษฐกิจของคนรากหญ้าให้ดีขึ้นได้ เศรษฐกิจการค้าทุกจังหวัดตกต่ำทั่วประเทศ โดยเฉพาะภาคใต้ที่ราคายางพาราตกต่ำเหลือเพียง 30 บาทต่อ กก. เฉลี่ยแล้ว 3 กก.ยังไม่ถึง 100 บาท ปัญหาที่เกิดขึ้นสะท้อนให้เห็นว่านายกฤษฎา บุญราช รมว.เกษตรและสหกรณ์ หมดน้ำยาทำงานแล้ว พรรคพลังธรรมใหม่ขอเรียกร้องให้ คสช.และ กกต.กำหนดการเลือกตั้งวันที่ 24 ก.พ.2562 ไม่ควรเลื่อนการเลือกตั้ง เพราะประชาชนต้องการการเปลี่ยนแปลงโดยเร็วที่สุด ต้องการรัฐบาลใหม่มาแก้ไขปัญหาปากท้อง ก่อนจะอดตาย,เมียฉาย ซบ พปชร.เรียบร้อย,ที่พรรคพลังประชารัฐ (พปชร.) น.ส.วทันยา วงษ์โอภาสี (มาดามเดียร์) อดีตผู้จัดการทีมให้กับฟุตบอลทีมชาติไทยชุดอายุ 23 ปี ภรรยานายฉาย บุนนาค ประธานบริษัท สปริงนิวส์ คอร์ปอเรชัน และฐานเศรษฐกิจมัลติมีเดีย และนายณพงศ์ นพเกตุ อดีต ผอ.นิด้าโพล สมัครเป็นสมาชิกพรรค มีนายสนธิรัตน์ สนธิจิรวงศ์ เลขาธิการพรรค คอยให้การต้อนรับ โดยมีกลุ่มแฟนคลับมอบช่อดอกไม้และถือป้ายไฟให้กำลังใจ น.ส.วทันยา น.ส.วทันยากล่าวว่า ก่อนหน้านี้ที่บอกว่าไม่คิดทำงานการเมือง วันนี้ก็ยังยืนยันแบบนั้น แต่ที่ตัดสินใจมาทำงานการเมือง เพราะผู้ใหญ่หลายท่านให้มุมมองว่า ที่ผ่านมาเราทำงานในฐานะสื่อเป็นแค่คนนั่งมอง แล้วเป็นฝ่ายที่ตั้งคำถาม แต่ทำไมไม่คิดลุกขึ้นมาลงมือด้วยตัวเอง ทำให้รู้สึกว่าการเปลี่ยนแปลงจริงๆอยู่ที่ตัวเรา สิ่งสำคัญสุดคือผู้ใหญ่ในพรรคทั้งนายอุตตม สาวนายน หัวหน้าพรรค และนายสนธิรัตน์ ไม่ได้มาจากนักการเมือง และชื่นชมผลงานหลายๆด้าน เช่น ระเบียงเศรษฐกิจภาคตะวันออก (อีอีซี),ปัดไม่เกี่ยวคดีปั่นหุ้นของสามี,น.ส.วทันยากล่าวว่า ส่วนจะได้ลงสมัคร ส.ส.หรือไม่ ขอหารือผู้ใหญ่ว่าเราเหมาะสมช่วยงานตรงจุดไหนได้บ้าง ไม่ว่าจะลงแบบแบ่งเขตหรือปาร์ตี้ลิสต์ กฎหมายระบุชัดเจนอยู่แล้วต้องยุติทำงานด้านสื่อ และเชื่อว่านักข่าวทุกคน กองบรรณาธิการทุกกองมีความอิสระเป็นมืออาชีพ ที่ผ่านมาไม่เคยไปแทรกแซง ครอบงำกองบรรณาธิการ เมื่อถามว่ามองว่าการเข้ามาร่วมพรรคพลังประชารัฐ เพราะมีข้อแลกเปลี่ยนคดีปั่นหุ้นที่นายฉาย บุนนาค สามีตกเป็นผู้ต้องหา ที่อยู่ในชั้นอัยการ น.ส.วทันยาตอบว่า ไม่เกี่ยวกับเรื่องครอบครัว เรามีกฎหมายชัดเจนอยู่แล้ว เรื่องอะไรก็ขอให้สู่กระบวนการยุติธรรมที่จะพิสูจน์ทราบ เรื่องการทำงานไม่ใช่เรื่องเล่นๆ,นายสนธิรัตน์ สนธิจิรวงศ์ กล่าวว่า ยินดีต้อนรับบุคคลคุณภาพทั้ง 2 คน ส่วนจะลงสมัคร ส.ส.ระบบใด มีกลไกพิจารณา ผู้ที่ตัดสินใจเข้ามาสู่พรรคคือตั้งใจเข้ามาสร้างพรรคโดยไม่มีเงื่อนไขต่อรองใดๆทั้งสิ้น,สิระ-อดีต ส.ก. ตบเท้าเข้าสมัคร,ต่อมากลุ่มอดีต ส.ก. ส.ข. พรรคประชาธิปัตย์ ประกอบด้วย น.ส.กานต์กนิษฐ์ แห้วสันตติ อดีต ส.ก.เขตพระนคร นางกรณิศ งามสุคนธ์รัตนา อดีต ส.ก.เขตคลองเตย นางกนกนุช นากสุวรรณภา อดีต ส.ก.เขตดอนเมือง นายกษิดิ์เดช ชุติมันต์ อดีต ส.ก.เขตลาดพร้าว รวมถึงนายสิระ เจนจาคะ อดีตสมาชิกสภาปฏิรูปแห่งชาติ (สปช.) มาสมัครเป็นสมาชิกพรรค ทั้งหมดแสดงเจตจำนงลงสมัคร ส.ส. กทม. นายสิระเปิดเผยว่า ได้รับอนุญาตจากอดีตพระพุทธะอิสระ ให้มาสนับสนุน พล.อ.ประยุทธ์ จันทร์โอชา นายกฯและหัวหน้า คสช. ทำงานต่อเพราะมีอุดมการณ์เดียวกัน ผู้สื่อข่าวรายงานว่าตลอดทั้งวันมีผู้สนใจมาสมัครเป็นสมาชิกต่อเนื่อง อาทิ นายสมบัติ อำนาคะ ประธานสภาเกษตร จ.สระบุรี ที่อยู่ในทีม ร.ต.ปรพล อดิเรกสาร ผู้ร่วมก่อตั้งพรรคพลังประชารัฐ ที่วางตัวลงสมัคร ส.ส.เขต 2 สระบุรี,สนธิรัตน์ ลั่นกลองพร้อมรบ,นายสนธิรัตน์ให้สัมภาษณ์เพิ่มเติมถึงกรณีพรรคเล็กเตรียมยื่นเรื่องต่อ กกต. เสนอให้เลื่อนการเลือกตั้งว่า เป็นสิทธิของพรรคเล็ก พรรคพลังประชารัฐพร้อมเรื่องผู้สมัครตั้งแต่วันนี้ และพร้อมดำเนินการตามโรดแม็ปทั้งหมด หากเลื่อนเลือกตั้งจริงเราก็เคารพกติกา ไม่ว่าจะเลือกตั้งเร็วขึ้นหรือเลื่อนออกไป พรรคต้องพร้อมทุกกติกาที่จะเกิดขึ้น เมื่อถามว่าได้ทาบทาม พล.อ.ประยุทธ์ จันทร์โอชา นายกฯและหัวหน้า คสช. หรือบุคคลอื่นเพื่อเสนอชื่อเป็นนายกฯหรือยัง นายสนธิรัตน์ตอบว่า รอให้ถึงเวลานั้น ขอให้รอดูวันที่ 18 พ.ย.จะมีหลายกลุ่มเข้ามา และวันนั้นจะเปิดตัวว่าที่ผู้สมัคร ส.ส.บางส่วน เมื่อถามย้ำว่ามีผู้สมัครจำนวนมากคาดว่าจะได้เกิน 100 เสียงหรือไม่ นายสนธิรัตน์ตอบว่า จะดีที่สุด เปรียบเหมือนเป็นนักกีฬาที่ต้องทำให้ดีที่สุดเต็มความสามารถ ส่วนการตัดสินใจขึ้นอยู่กับประชาชน,เจ๊หน่อย ขอยึดคนเป็นศูนย์กลาง,ช่วงเช้าที่คณะสังคมศาสตร์ มหาวิทยาลัย เกษตรศาสตร์ มีการจัดเสวนา อนาคตประเทศไทย วิสัยทัศน์ของพรรคการเมือง มีผู้เข้าร่วมเสวนาประกอบด้วย นายอภิสิทธิ์ เวชชาชีวะ หัวหน้าพรรคประชาธิปัตย์ คุณหญิงสุดารัตน์ เกยุราพันธุ์ ประธานยุทธศาสตร์การเลือกตั้งพรรคเพื่อไทย นายภราดร ปริศนานันทกุล สมาชิกพรรคภูมิใจไทย นายธนาธร จึงรุ่งเรืองกิจ หัวหน้าพรรคอนาคตใหม่ นายไพบูลย์ นิติตะวัน หัวหน้าพรรคประชาชนปฏิรูป นายจักษ์ พันธ์ชูเพชร ผู้ร่วมก่อตั้งพรรครวมพลังประชาชาติไทย,คุณหญิงสุดารัตน์กล่าวว่า วิสัยทัศน์พรรคเพื่อไทย มีหลักคิดคือเชื่อในศักยภาพของคนไทยไม่ว่าจะตัวเล็กแค่ไหน ยึดคนเป็นศูนย์กลางตามสโลแกนหัวใจคือประชาชน ให้ร่วมกันคิดร่วมกันกำหนดนโยบาย จากนั้นกระจายเม็ดเงินและโอกาสสู่ประชาชน นำทรัพยากรของโลกยุคใหม่ ใช้เทคโนโลยีมาให้คนไทยทุกคน เพื่อให้เศรษฐกิจดีขึ้น นอกจากนี้ต้องมีโอกาสและเสรีภาพประชาธิปไตย ถ้าถูกปิดกั้นจะไม่สามารถไปสู่การนำทรัพย์สินของโลกมาเป็นของเราได้ ดังนั้นขอให้นิสิตนักศึกษาไปใช้สิทธิเลือกตั้ง,มาร์ค มุ่งแก้เศรษฐกิจปากท้อง,นายอภิสิทธิ์กล่าวว่า ขณะที่ทุกคนรอว่าการเลือกตั้งวันที่ 24 ก.พ.2562 จะเกิดขึ้นหรือไม่ สิ่งที่ ต้องไม่ลืมคือเราจัดการเลือกตั้งเพื่อให้ประชาชน กำหนดอนาคตประเทศได้ จึงต้องเอาสภาพปัญหาทั้งเศรษฐกิจ สังคม การเมือง มาเป็นตัวตั้งขับเคลื่อนประเทศ เพราะประชาชนส่วนใหญ่มีปัญหารายได้ลดลงหรือเพิ่มขึ้นน้อยมากในรอบหลายปีที่ผ่านมา โครงสร้างเศรษฐกิจมีความเหลื่อมล้ำสูงมาก ส่วนสภาพการเมืองก็มีปัญหาจากข้อจำกัดของรัฐธรรมนูญบางมาตรา นอกจากนี้ยังมีการรวมศูนย์อำนาจให้ราชการเป็นใหญ่ ใช้อำนาจไม่ชอบ มีการทุจริตคอร์– รัปชัน ล้วนเป็นสิ่งที่พรรคประชาธิปัตย์มีนโยบายต้องการแก้ไข เรื่องเศรษฐกิจต้องฟื้นฟูรายได้คนส่วนใหญ่ ด้วยการประกันรายได้เกษตรกร แม้แต่บัตรสวัสดิการของรัฐ หรือบัตรคนจน ที่บังคับให้ใช้เงินในร้านค้า ต้องเปลี่ยนเป็นโอนเป็นเงินสดหรือเข้าบัญชีให้ใช้จ่ายได้อิสระ เพื่อฟื้นฟูเศรษฐกิจชุมชน พรรคประชาธิปัตย์จะเป็นแสงสว่างของประเทศไทย นำประเทศหลุดพ้นจากวงจรนี้ เพราะเราเป็นประชาธิปไตยตั้งแต่ในพรรค,ธนาธร ปักธงรื้อโครงสร้างเดิม,นายธนาธรกล่าวว่า นโยบายแต่ละพรรคแทบจะเหมือนกันหมด กระจายอำนาจ ปฏิรูปการศึกษา นำเทคโนโลยีมาใช้ สำหรับตนคิดต่างว่าเวลานี้ไม่ใช่การตลาดนโยบายแก้แต่ละจุด แต่ปัญหาประเทศใหญ่กว่านั้น ต้องเปลี่ยนโครงสร้างที่กดทับอยู่ ปัญหาใหญ่มากคือการแทรกแซงทางการเมืองของทหาร และกลุ่มทุนผูกขาด เช่น ภาคเกษตร นโยบายครัวไทยสู่ครัวโลก ถูกผูกขาดตั้งแต่พื้นฐานปัจจัยการผลิต ที่ดินทำกิน ปุ๋ย เมล็ดพันธุ์ การขาย แหล่งทุน อิงแอบสนับสนุนกองทัพ มีกลุ่มบริษัทสนับสนุนการรัฐประหารมาตลอด ต้องเอาทหารออกจากระบบเศรษฐกิจ เลิกตั้งทหารเข้าไปในบอร์ดรัฐวิสาหกิจ เราไม่สามารถแก้ปัญหาได้ถ้าไม่จัดการสิ่งเหล่านี้ สังคมไทยต้องการเจตจำนงใหม่ ปักธงใหม่ ทำลายโครงสร้างเดิม,ภท.ชูเพิ่มอำนาจประชาชน,นายภราดรกล่าวว่า ความเหลื่อมล้ำในสังคมเกิดจากกฎหมายไม่เอื้อ เอาใจแต่กลุ่มทุนกลุ่มใหญ่ รายได้ส่วนใหญ่กระจุกอยู่ที่คนรวย เกิดจากภาครัฐเอื้อประโยชน์กลุ่มทุนใช่หรือไม่ เราจะปล่อยให้เรื่องแบบนี้เกิดขึ้นไม่ได้ พรรคภูมิใจไทยพยายามแก้ไขปัญหานี้ สโลแกนคือ ลดอำนาจรัฐ เพิ่มอำนาจประชาชน ต้องตรา พ.ร.บ.ใหม่ เพื่อเอื้อประโยชน์ให้คนทุกคนในประเทศอย่างเท่าเทียม พรรคจะฟังและทำมากกว่าพูด,ณหทัย จ่อเปิดตัว ประชาชาติ,ผู้สื่อข่าวรายงานว่า การประชุมใหญ่พรรคประชาชาติ วันที่ 18 พ.ย. ที่โรงแรมโกลเด้นทิวลิป ซอฟเฟอริน พระราม 9 จะมีการนำเสนอแนวคิดเรื่องพหุวัฒนธรรม พลังสร้างชาติ โดยนายวันมูหะมัดนอร์ มะทา หัวหน้าพรรค รวมถึงเรื่องสร้างอนาคตด้วยการคืนสิทธิเสรีภาพและศักดิ์ศรีให้ประชาชน โดย พ.ต.อ.ทวี สอดส่อง เลขาธิการพรรค และที่น่าจับตาคือ นางณหทัย ทิวไผ่งาม อดีตรองโฆษกรัฐบาลนายทักษิณ ชินวัตร เตรียมเปิดตัวกลับสู่เวทีการเมืองอีกครั้งกับพรรคประชาชาติ ร่วมนำเสนอแนวคิดเรื่องการศึกษาที่ดีคือจุดเปลี่ยนประเทศไทย,วรงค์ ขอเลียนแบบ พี่ถาวร,วันเดียวกัน นพ.วรงค์ เดชกิจวิกรม อดีต ส.ส.พิษณุโลก พรรคประชาธิปัตย์ โพสต์เฟซบุ๊กถึงกรณีนายถาวร เสนเนียม อดีต ส.ส.สงขลา และแกนนำกปปส. เปิดบ้านให้นายสุเทพ เทือกสุบรรณ ผู้ร่วมก่อตั้งพรรครวมพลังประชาชาติไทย (รปช.) รับสมัครสมาชิกและปราศรัยพาดพิงพรรคประชาธิปัตย์ จนนายอภิสิทธิ์ เวชชาชีวะ หัวหน้าพรรคประชาธิปัตย์ สั่งให้สอบข้อเท็จจริงว่า การต้อนรับขับสู้ การร่วมยินดี การร่วมเสียใจ เป็นนิสัยพื้นฐานคนไทย จึงไม่แปลกที่เราได้เห็นนักการเมืองไปร่วมกิจกรรมต่างๆ แม้จะอยู่ต่างพรรคกัน ยิ่งคนที่สนิทเป็นการส่วนตัว คนที่เคยต่อสู้ทางอุดมการณ์ร่วมกัน นิสัยคนไทยเราต้องต้อนรับเต็มที่ ไม่แปลกใจที่คนมีพวกเยอะ ใจใหญ่อย่างพี่ถาวร จะเปิดบ้านเลี้ยงต้อนรับลุงกำนันเต็มที่ ถ้าไม่เปิดบ้านเลี้ยงซิจะดูแปลก สำหรับผมในฐานะที่คนเคยเคารพนับถือ รักกันชอบกัน แม้จะอยู่คนละพรรค ถ้าลุงกำนันผ่านมาพิษณุโลก ขออนุญาตเปิดบ้าน เลี้ยงข้าวสักมื้อครับ,เทือก เดินไม่หยุดถึงสตูลแล้ว,ที่ จ.สตูล นายสุเทพ เทือกสุบรรณ ผู้ก่อตั้งพรรครวมพลังประชาชาติไทย นำคณะเดินคารวะแผ่นดินพบปะประชาชนในตลาดสดเทศบาลเมืองสตูล มีพ่อค้าแม่ค้าให้การต้อนรับและขอถ่ายรูป จากนั้นคณะนายสุเทพเดินทางไปบริเวณหน้าสถานีดับเพลิงเทศบาลเมืองสตูล เดินเท้าไปตามถนนหัตถกรรมศึกษา ผ่านหน้า รพ.สตูล ก่อนขึ้นรถไปที่ อ.ละงู พบปะประชาชนและแจกใบสมัครสมาชิกพรรค,บิ๊กป้อม เน้นย้ำเข้มการข่าว,ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม เป็นประธานการประชุมสภาความมั่นคงแห่งชาติ (สมช.) ต่อมาพล.อ.วัลลภ รักเสนาะ เลขาธิการ สมช. แถลงว่า พล.อ.ประวิตรเน้นย้ำสร้างความมั่นใจให้กับประชาชน ต่อสถานการณ์การเลือกตั้งที่อาจมีความรุนแรง เน้นย้ำให้ดูเรื่องมาตรการทางการข่าว และประเมินสถานการณ์ต่างๆ แต่ภาพรวมสถานการณ์ยังเป็นปกติ ยังไม่มีผลกระทบกับการเลือกตั้ง พล.อ.ประวิตรสั่งการให้หน่วยข่าวจับตาเฝ้าระวัง เมื่อถามว่ามีการก่อหวอดเพื่อจะให้การเลือกตั้งเลื่อนออกไปหรือไม่ พล.อ.วัลลภตอบว่า ต้องไปถาม กกต. รัฐบาลโดย พล.อ.ประวิตรได้ชี้แจงแล้ว,โปรดเกล้าฯ พ.ร.ฎ.เลือก ส.ว.,ผู้สื่อข่าวรายงานว่าเว็บไซต์ราชกิจจานุเบกษา ได้เผยแพร่พระราชกฤษฎีกาให้มีการเลือกสมาชิกวุฒิสภา (ส.ว.) สมเด็จพระเจ้าอยู่หัวมหาวชิราลงกรณ บดินทรเทพยวรางกูร มีพระราชโองการโปรดเกล้าฯให้ประกาศว่า โดยที่เป็นการสมควรให้มีการเลือก ส.ว.จึงทรงพระกรุณาโปรดเกล้าฯให้ตรา พ.ร.ฎ.ให้มีการเลือกสมาชิกวุฒิสภาขึ้นไว้ ให้ พ.ร.ฎ.นี้ใช้บังคับตั้งแต่วันประกาศในราชกิจจานุเบกษาเป็นต้นไป ให้มีการเลือก ส.ว. ให้ประธาน กกต.รักษาการตาม พ.ร.ฎ.นี้ โดยเหตุผลในการประกาศใช้ พ.ร.ฎ.ฉบับนี้คือ มาตรา 269 (1) (ก) ของรัฐธรรมนูญ บัญญัติให้ กกต.ดำเนินการจัดให้มีการเลือก ส.ว.ตามมาตรา 107 จำนวน 200 คน ตาม พ.ร.บ.ประกอบรัฐธรรมนูญว่าด้วยการได้มาซึ่ง ส.ว.ให้ดำเนินการให้แล้วเสร็จตามมาตรา 268 แล้วนำรายชื่อเสนอต่อ คสช.,บิ๊กตู่ บินว่อนร่วมเวทีเอเปก,ผู้สื่อข่าวรายงานว่า หลังจาก พล.อ.ประยุทธ์ จันทร์โอชา นายกรัฐมนตรีและหัวหน้า คสช. เสร็จสิ้นภารกิจประชุมสุดยอดผู้นำอาเซียน ที่ประเทศสิงคโปร์ ช่วงเช้าวันที่ 16 พ.ย. นายกฯเดินทางเข้าปฏิบัติภารกิจที่ทำเนียบรัฐบาล อัดเทปรายการศาสตร์พระราชา สู่การพัฒนาอย่างยั่งยืน จากนั้นเวลา 20.15 น.วันเดียวกัน นายกฯพร้อมคณะได้เดินทางไปร่วมประชุมผู้นำเขตเศรษฐกิจเอเปก ครั้งที่ 26 ณ กรุงพอร์ตมอร์สบี รัฐเอกราชปาปัวนิวกินี ระหว่างวันที่ 16-18 พ.ย. โดยหัวข้อหลักคือการสร้างโอกาสอย่างครอบคลุมเพื่อเปิดรับอนาคตทางดิจิทัล และนายกฯจะใช้โอกาสนี้เน้นย้ำจุดยืนสนับสนุนระบบการค้าพหุภาคี เสริมสร้างความเข้มแข็งของระบบเศรษฐกิจ,คิวถัดไปร่วมดำนาในเมืองกรุง,ผู้สื่อข่าวรายงานเพิ่มเติมว่า โปรแกรมต่อไปคือวันที่ 22 พ.ย. พล.อ.ประยุทธ์จัดคิวเดินสายลงพื้นที่ ต่อเนื่องตรวจเส้นทาง รถ ราง เรือ พบประชาชนในพื้นที่กรุงเทพฯฝั่งตะวันออก จุดแรกลงพื้นที่โรงเรียนวัดศรีบุญเรือง เขตบางกะปิ จากนั้นลงเรือไปยังท่าเรือเดอะพาซิโอ เขตสะพานสูง เยี่ยมประชาชนที่ตลาดมีนบุรี และไปวัดใหม่เจริญราษฎร์ เขตหนองจอก เยี่ยมศูนย์การเรียนรู้เกษตรทฤษฎีใหม่ ร่วมดำนาในแปลงสาธิต จุดสุดท้ายจะไปยังมัสยิดกมาลุลอิสลาม เขตคลองสามวา เยี่ยมชมซุ้มผลิตภัณฑ์โครงการไทยนิยมยั่งยืน,ป.ป.ช.ปัดจ้องทำคดี ทักษิณ,อีกเรื่อง พล.ต.อ.วัชรพล ประสารราชกิจ ประธานกรรมการป้องกันและปราบปรามการทุจริตแห่งชาติ (ป.ป.ช.) กล่าวถึงกระแสข่าว ป.ป.ช.เตรียมยื่นอุทธรณ์คำพิพากษาศาลฎีกาแผนกคดีอาญาของผู้ดำรงตำแหน่งทางการเมือง ที่ยกฟ้องนายทักษิณ ชินวัตร อดีตนายกฯ ในคดีทีพีไอ ว่า ป.ป.ช.ยื่นอุทธรณ์ต่อที่ประชุมใหญ่ศาลฎีกาฯแล้ว ถ้าอุทธรณ์ได้ก็อุทธรณ์ ถ้าถึงขั้นฎีกาได้ก็ต้องฎีกา ไม่เกี่ยวกับมีชื่อนายทักษิณเป็นผู้ถูกฟ้อง เป็นกระบวนการยุติธรรมตามปกติ เมื่อถามว่า มีการตั้งข้อสังเกตว่า ป.ป.ช.หยิบยกคดีทุจริตการระบายข้าวจีทูจีลอตสองมาไต่สวนในช่วงการเมืองเข้มข้น พล.ต.อ.วัชรพลตอบว่า คดีจีทูจีลอตสองเป็นคนละสัญญากับลอตแรก,หมายจับ กาญจนาภา หนีคดี,ผู้สื่อข่าวรายงานว่า กรมสอบสวนคดีพิเศษ (ดีเอสไอ) ได้เผยแพร่เอกสารข่าวระบุว่า คดีที่สำนักงานป้องกันและปราบปรามการฟอกเงิน (ปปง.) กล่าวโทษให้ดำเนินคดีอาญากับนางเกศินี จิปิภพ นางกาญจนาภา หงษ์เหิน นายวันชัย หงษ์เหิน และ นายพานทองแท้ ชินวัตร บุตรชายนายทักษิณ ชินวัตร อดีตนายกฯ ในความผิดตาม พ.ร.บ.ป้องกันและปราบปรามการฟอกเงิน กรณีทุจริตการอนุมัติสินเชื่อธนาคารกรุงไทย จำกัด (มหาชน) ให้บริษัทเครือกฤษดามหานคร ซึ่งดีเอสไอ ส่งสำนวนพร้อมตัวผู้ถูกกล่าวหาไปยังสำนักงานอัยการสูงสุดดำเนินการตามกฎหมาย แต่ปรากฏว่า นางกาญจนาภา และนายวันชัย ไม่มาฟังคำสั่งศาล พบทั้งคู่เดินทางไปที่ฮ่องกง ตั้งแต่วันที่ 5 ต.ค. พนักงานสอบสวนดีเอสไอ จึงยื่นคำร้องต่อศาลอาญาคดีทุจริตและประพฤติมิชอบกลาง ขอออกหมายจับบุคคลทั้งสองเพื่อนำส่งพนักงานอัยการ โดยเมื่อวันที่ 12 พ.ย.ที่ผ่านมา ศาลได้ออกหมายจับที่ จ.115/2561 และหมายจับที่ จ.116/2561 ลงวันที่ 12 พ.ย. ให้จับตัวนางกาญจนาภา และนายวันชัย เพื่อให้ได้ตัวมาดำเนินคดีต่อไป
พรรคเอสเอ็มอีหาเหตุเลื่อนเลือกตั้ง อ้างคสช.ไม่ปลดล็อกทำกิจกรรมไม่ทัน คสช.งัด ม.44 ขยายเวลาให้ กกต.แบ่งเขต เหตุมีคนร้องกันเยอะ มอบดาบ กกต.จัดการให้ถือเป็นที่สุด
คสช.,ม.44,เลือกตั้ง,พรรคการเมือง,ข่าวหน้า1